《忆西湖次韵》
明代·文森

我昔西湖弄烟水，日日湖边常早起。携朋最喜当暑徂，得句每誇从醉里。

昂头崒嵂见高峰，舟行那计西与东。荷花锦铺香十里，琳宫宝刹如迎逢。

望中更爱西天竺，千仞插空青削玉。万家鳞次俱傍湖，个个长松齐出屋。

别来屈指十五秋，梦中往往时一游。苏堤春色六桥酒，繁华自昔同苏州。

山水娱人人尽好，如此西湖岂难到。尘氛羁我嗟白头，江云望断空倚楼。

作者简介：文森（1462－1525），诗人进士，字宗严，南直隶长洲县（今江苏苏州）人。成化二十三年（1487）进士，历庆云、郓城二县县令、御史、南京太仆寺少卿。正德十年（1515），进为右佥都御史，巡抚南赣，因病未赴任。十二年二月二十二日奏准致仕，嘉靖四年（1525）卒于家，年六十四。有《中丞集》。